Na osnovu člana 34. stav (4) Zakona o zaštiti okoliša („Službene novine Federacije BiH“, broj: 15/21), federalna ministrica okoliša i turizma, d o n o s i:

**PRAVILNIK**

**O REGISTRU POSTROJENJA U KOJIMA SU PRISUTNE OPASNE SUSTANCE**

**POGLAVLJE I - OPĆE ODREDBE**

**Član 1.**

**(Predmet Pravilnika)**

1. Ovim pravilnikom uređuje se uspostavljanje Registra postrojenja u kojima su prisutne opasne supstance (u daljem tekstu Registar), utvrđuje sadržaj, način vođenja i rokovi za čuvanje podataka, pristup javnosti podacima iz Registra, te druge obaveze važne za vođenje Registra u Federaciji Bosne i Hercegovine (u daljem tekstu: Federacija BiH).
2. Gramatička terminologija korištenja muškog ili ženskog spola u ovom pravilniku i Prilogu I. koji čini sastavni dio ovog pravilnika podrazumijeva uključivanje oba spola.

**Član 2.**

**(Pravni subjekti za koje se vodi Registar)**

Registar prema ovom pravilniku vodi se za sve pravne subjekte koji u svojim postrojenjima/pogonima/skladištima (u daljem tekstu: postrojenja) skladište opasne supstance u skladu sa skladišnim kapacitetima navedenim u Prilogu Ia. Dijelu 1. i/ili Dijelu 2. Pravilnika o pogonima, postrojenjima i skladištima u kojima su prisutne opasne supstance koje mogu dovesti do nesreća većih razmjera ("Službene novine Federacije BiH", broj: 51/21).

**Član 3.**

**(Cilj Registra)**

Registar ima za cilj da se na jednom mjestu vode podaci o svim opasnim supstancama koje su prisutne u postrojenjima kod svih pravnih subjekata iz člana 2. ovog pravilnika, i da te podatke mogu da koriste svi organi i pravna lica kada im podaci o opasnim supstancama budu potrebni za vršenje poslova iz njihovog djelokruga, odnosno nadležnosti.

**Član 4.**

**(Kriterij za upis podataka u Obrazac Priloga II)**

1. Prilikom unosa podataka u Registar, treba voditi računa da se polazi od vrste i kategorija opasnih supstanci koje su prisutne u području postrojenja koje mogu dovesti do nesreće većih razmjera ili u istim mogu nastati prilikom nesreće većih razmjera, dopuštenim količinama opasnih supstanci i/ili kategorija opasnih supstanci, te kriterijima prema kojima se iste klasificiraju kao opasne, podatke o mogućnosti pojave domino efekta, veličini zone ugroženosti u slučaju nesreće većih razmjera ili iznenadnog događaja i procjeni eventualnog broja mogućih žrtava u slučaju nesreće.
2. Kriterije iz stava (1) ovog člana primjenjuje operater prilikom upisa podataka u Obrazac obavještenja iz Priloga II. Pravilnika koji je naveden u članu 2. ovog pravilnika.

**Član 5.**

**(Nadležnost)**

1. Nadležni organ za vođenje Registra, u smislu ovog pravilnika, je Federalno ministarstvo okoliša i turizma (u daljem tekstu: Federalno ministarstvo).
2. Federalno ministarstvo uspostavlja i vodi elektronski Registar zasnovan na podacima dostavljenim od strane operatera postrojenja na Obrascu obavještenja iz Priloga II. Pravilnika koji je naveden u članu 2. ovog pravilnika.
3. Federalno ministarstvo će osigurati da podaci iz Registra budu besplatno dostupni javnosti putem mrežne stranice Federalnog ministarstva ili na neki drugi način koji omogućava dostupnost podataka.

**Član 6.**

**(Definicije)**

1. Izrazi upotrijebljeni u ovom pravilniku imaju sljedeće značenje:
2. **lokacija** - znači geografsko mjesto postrojenja;
3. **opasna supstanca** – predstavlja supstancu koja je kao takva definisana u Pravilniku koji je naveden u članu 2. ovog pravilnika;
4. **operater –** privredni subjekt/pravno ili fizičko lice koja u skladu sa posebnim propisima skladišti opasne supstance koje mogu dovesti do nesreća većih razmjera na osnovu posebne dozvole, drugog odobrenja, upisa u registar ili u drugu javnu evidenciju, uključujući upravljanje radom ili nadzor postrojenja ili na koju je preneseno ovlaštenje donošenja ekonomskih odluka o tehničkom funkcionisanju postrojenja, (u smislu ovog pravilnika operater je obveznik dostave podataka);
5. **postrojenje**se odnosi na nepokretnu tehničku jedinicu operatera u kojoj se nalaze skladišta opasnih supstanci, te obavlja bilo koja druga aktivnost neposredno tehnički povezana s aktivnostima koje se obavljaju na istoj lokaciji na kojoj mogu biti prisutne opasne supstance;
6. **supstanca** - znači bilo koji hemijski element i njegova jedinjenja, gdje su izuzete radioaktivne supstance.
7. Ostali pojmovi koji se koriste u ovom Pravilniku imaju jednako značenje kao pojmovi koji se koriste u Zakonu o zaštiti okoliša („Službene novine Federacije BiH“, broj: 15/21) (u daljem tekstu Zakon).

**POGLAVLJE III. SADRŽAJ I VOĐENJE REGISTRA**

**Član 7.**

**(Sadržaj Registra)**

1. Registar je glavni izvor podataka u Federaciji BiH o opasnim supstancama koje su prisutne u postrojenjima operatera koje su utvrđene u skladu sa Pravilnikom iz člana 2. ovog pravilnika.
2. Registar se vodi prema Obrascu iz Priloga I ovog pravilnika I sadrži podatke o opasnim supstancama koje su prisutne u postrojenjima operatera koje su utvrđene u skladu sa skladišnim kapacitetima navedenim u Prilogu Ia. Dijelu 1. i/ili Dijelu 2. Pravilnika koji je naveden u članu 2. ovog pravilnika.
3. Prilog I iz stava (2) ovog člana nalazi se u prilogu ovog pravilnika i čini njegov sastavni dio.

**Član 8.**

**(Način vođenja Registra)**

1. Registar je elektronska baza podataka (s pripadajućom aplikacijom) koja omogućava internetski unos, obradu i prikaz pohranjenih podataka.
2. Registar se vodi na osnovu podataka koje opereter dostavlja i unosi u bazu podataka i to:
3. obrasca obavijesti iz člana 9. stav (2) ovog pravilnika koji operater dostavlja u pisanom obliku Federalnom ministarstvu okoliša i turizma; i
4. elektronskim unosom podataka u bazu podataka Registra.
5. Korisničko ime i šifru za pristup elektronskoj bazi podataka Registra, operateru dodjeljuje Federalno ministarstvo na osnovu elektronskog zahtjeva za pristup bazi Registra.
6. Uputstvo za popunjavanje zahtjeva za pristup bazi Registra, dodjela korisničkog imena i šifri iz stava (3) ovog člana i druga pitanja u vezi sa bazom podataka Registra, mora biti dostupno putem internet stranice Federalnog ministarstva.
7. Sastavni dio Registra čine: baza podataka s pripadajućom aplikacijom za unos, verifikaciju, pregled, analizu i razmjenu podataka, te pretraživači koji omogućuju direktan pristup podacima Registra.
8. Pristup Registru, na način utvrđen u stavu (3) ovog člana, omogućava se operateru postrojenja koji skladišti opasne supstance utvrđene u skladu sa Pravilnikom koji je naveden u članu 2. ovog pravilnika.
9. Podatke dostavljene elektronskim putem u bazu podataka – Registra, Federalno ministarstvo čuva trajno, a obrasce obavijesti u pisanom obliku o prisutnosti opasnih supstanci iz člana 9. stav (2) ovog pravilnika, pet godina.
10. Informacionim sistemom mora se osigurati stvaranje sigurnosnih kopija Registra.

**Član 9.**

**(Odgovornosti operatera)**

1. Obavezu dostavljanja podataka u Registar imaju svi operateri u čijim pogonima, postrojenjima i skladištima je utvrđeno da postoje opasne supstance po vrsti i količinama koje su utvrđene u Prilogu Ia. Dijela 1. i/ili Dijela 2. Pravilnika koji je naveden u članu 2. ovog pravilnika.
2. Operater podatke iz stava (1) ovog člana dostavlja na Obrascu obavještenja o prisutnosti opasnih supstanci iz Priloga II. (Obrazac obavijesti operatera o pogonu / postrojenju / skladištu koje može izazvati nesreće većih razmjera) Pravilnika koji je naveden u članu 2. ovog pravilnika i unosi u Registar elektronskim putem (nakon uspostave elektronske baze podataka) u skladu sa članom 8. stav (2) ovog pravilnika.
3. Odredbe ovog pravilnika se ne primjenjuju na područja postrojenja koja imaju utvrđenu samo prisutnost opasnih supstanci u količinama ispod 1% donjih graničnih količina iz Priloga Ib. (Granične količine opasnih supstanci prema kategoriji opasnosti) Pravilnika koji je naveden u članu 2. ovog pravilnika, što znači da za ova postrojenja operater nije u obavezi dostaviti podatke Federalnom ministarstvu, u skladu sa članom 8. stav (2) ovog pravilnika.

**Član 10.**

**(Tačnost podataka i rok njihovog čuvanja kod operatera)**

1. Podaci koje operater dostavlja Federalnom ministarstvu u skladu sa članom 8. stav (2) ovog pravilnika, za Registar, moraju biti potpuni, tačni i vjerodostojni.
2. Operater je dužan najmanje pet godina čuvati opis metodologije primijenjene prilikom prikupljanja podataka za Registar.

**Članak 11.**

**(Provjera podataka upisanih u Registar)**

Federalna uprava za inspekcijske poslove, inspektor zaštite okoliša pri inspekcijskom nadzoru operatera, osiguravaće provjeru potpunosti, tačnosti i vjerodostojnosti podataka upisanih u Registar.

**Članak 12.**

**(Izvještaj o podacima iz Registra)**

1. Federalno ministarstvo.je dužno izraditi Izvještaj o podacima iz Registra do 15. decembra tekuće godine za prethodnu kalendarsku godinu.
2. Izvještaj iz stava (1) ovog člana dostupan je javnosti putem internet stranice Federalnog ministarstva.

**Član 13.**

**(Tajnost podataka)**

1. Ako je za podatak iz Registra tajnost podatka zaštićena posebnim propisom, operater je o istom dužan u pisanom obliku obavijestiti Federalno ministarstvo i dostaviti akte kojima je određena tajnost tog podatka, u skladu s posebnim propisom, te navesti stepen tajnosti.
2. Za bilo koje podatke koji se unose u Registar operater može zahtijevati zaštitu poslovne tajne, te je o istom dužan, u pisanom obliku obavijestiti Federalno ministarstvo i zahtijevati tajnost podataka.
3. Zahtjev za tajnošću podataka operater mora obrazložiti razlozima i dokazima prema zakonu i propisima kojima se propisuje zaštita poslovne tajne.

**POGLAVLJE III. PRISTUP INFORMACIJAMA U REGISTRU**

**Član 14.**

**(Način pristupa informacijama u Registru)**

1. U skladu sa odredbama člana 10. Zakona, pojedinci i organizacije imaju pravo na odgovarajući pristup informacijama koje se odnose na okoliš, uključujući i informacije o opasnim supstancama.
2. Pristup informacijama u Registru vrši se putem pismenog zahtjeva pojedinca i organizacije koji se podnosi Federalnom ministarstvu i rješavaju se u skladu sa odgovarajućim odredbama Zakona i odredbama ovog pravilnika.
3. Za pristup podacima u Registru koja nisu regulisana odredbama ovog pravilnika, postupa se u skladu sa odredbama Zakona o slobodi pristupa informacijama („Službene novine Federacije BiH“ broj 32/01 i 48/11).

**Član 15.**

**(Odbijanje zahtjeva za pristup informacijama u Registru)**

1. Zahtjev pojedinca ili organizacije za davanje informacije iz Registra može biti odbijen iz razloga i pod uslovima koji su utvrđeni u članu 39. Zakona.
2. Odbijanje zahtjeva iz stava (1) ovog člana vrši se rješenjem koje donosi Federalno ministarstvo jer to ministarstvo vodi Registar.
3. Protiv donešenog rješenja može se koristiti pravni lijek utvrđen u članu 42. Zakona.

**POGLAVLJE IV - PRELAZNE I ZAVRŠNE ODREDBE**

**Član 16.**

**(Elektronsko povezivanje baza podataka Registra sa informacionim sistemom zaštite okoliša)**

1. Registar će se elektronski povezati sa bazom podataka Registra nesreća većih razmjera koji će se uspostaviti na osnovu odredbi propisa iz člana 111. stav (2) Zakona, a nakon što oba elektronska registra budu uspostavljena.
2. Nakon uspostave informacionog sistema zaštite okoliša u Federaciji BiH u skladu sa propisom iz člana 28. stav (6) Zakona, izvršiće se elektronsko povezivanje podataka iz baze podataka Registra sa Informacionim sistemom zaštite okoliša koji će voditi Fond za zaštitu okoliša.

**Član 17.**

**(Rok za dostavljenje podataka u Registar)**

1. Operater je dužan podatke za Registar dostaviti bez odgađanja, najkasnije tri mjeseca od dana stupanja na snagu ovog pravilnika.
2. Operater je dužan podatke unijeti u elektronski program (aplikaciju) Registra bez odgađanja, najkasnije tri mjeseca nakon uspostave mrežnog pristupa aplikaciji.

**Član 18.**

**(Stupanje na snagu pravilnika)**

Ovaj pravilnik stupa na snagu osmog dana od dana objavljivanja u „Službenim novinama Federacije BiH“.

Broj: \_\_\_\_\_\_\_\_\_\_\_\_\_\_\_\_\_\_ **MINISTRICA**

Sarajevo, \_\_\_\_\_\_\_\_\_\_\_\_\_ 2022. godine **dr Edita Đapo**

**PRILOG I.**

**PODACI KOJI SE UNOSE U REGISTAR**

**POSTROJENJA U KOJIMA SU PRISUTNE OPASNE SUPSTANCE (SADRŽAJ REGISTRA)**

**Postrojenja koja skladište opasne supstance**

| ID broj |  | Naziv operatera | Adresa | Kanton/ | Razred (viši, niži) prema prilogu[[1]](#footnote-1) | Broj lokacija na kojima se skladište op. sup. | Broj opasnih supstanci koje se skladište | Broj velikih nesreća |
| --- | --- | --- | --- | --- | --- | --- | --- | --- |
|  |  |  |  |  |  |  |  |  |
|  |  |  |  |  |  |  |  |  |

**Područja postrojenja u kojima se skladište opasne supstance**

| Naziv operatera | Naziv područja postrojenja | Adresa | Kanton/ | KD[[2]](#footnote-2) | Razred (viši, niži) prema prilogu[[3]](#footnote-3) | Oznaka područja postrojenja (ID broj) | Broj opasnih supstanci | Ukupna količina opasnih supstanci (t) | Ispod 1% GV |
| --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  |

#### **Područja postrojenja u kojima postoji opasnosti od domino efekta**

| Naziv operatera | Naziv područja postrojenja | Adresa | Kanton/ | KD[[4]](#footnote-4) | Razred (viši, niži) prema prilogu[[5]](#footnote-5) | Oznaka područja postrojenja (ID broj) | Broj opasnih supstanci | Ukupna količina opasnih supstanci (t) | Ispod 1% GV |
| --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  |

**Neaktivna područja postrojenja u kojima su skladištene opasne supstance**

| Naziv operatera | Naziv područja postrojenja | Adresa | Kanton/ | KD[[6]](#footnote-6) | | Razred (viši, niži) prema prilogu[[7]](#footnote-7) | Oznaka područja postrojenja (ID broj) | Broj opasnih supstanci | Ukupna količina opasnih supstanci (t) | Ispod 1% GV | Neaktivno u bazi od  (datum) |
| --- | --- | --- | --- | --- | --- | --- | --- | --- | --- | --- | --- |
|  |  |  |  |  |  | |  |  |  |  |  |

**Zatvorena područja postrojenja u kojima su skladištene opasne supstance**

| Naziv operatera | Naziv područja postrojenja | Adresa | Kanton/ | KD[[8]](#footnote-8) | Razred (viši, niži) prema prilogu[[9]](#footnote-9) | Oznaka područja postrojenja (ID broj) | Broj opasnih supstanci | Ukupna količina opasnih supstanci (t) | Ispod 1% GV | Zatvoreno u bazi od  (datum) |
| --- | --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  |  |

**O b r a z l o ž e nj e P r a v i l n i k a**

**I. PRAVNI OSNOV ZA DONOŠENJE PRAVILNIKA**

Pravni osnov za donošenje Pravilnika o Registru postrojenja u kojima su prisutne opasne supstance (u daljem tekstu: Pravilnik) sadržan je u odredbama člana 34. stav (4) Zakona o zaštiti okoliša ("Službene novine FBiH", broj: 15/21). Odredbama člana 34. stav (1) Zakona utvrđena je nadležnost Federalnog ministarstva okoliša i turizma za vođenje elektronskog registra o postrojenjima u kojima su prisutne opasne supstance. Odredbama navedene zakonske odredbe, propisano je da Federalni ministar donosi provedbeni propis kojim se utvrđuje vrsta podataka, način i rokovi za njihovo dostavljanje i izvještavanje.

**II. USKLAĐENOST SA ZAKONODAVSTVOM EVROPSKE UNIJE**

Ovom uredbom ne vrši se usklađivanje sa propisima EU.

**III. RAZLOZI ZA DONOŠENJE PRAVILNIKA**

U februaru 2021. donesen je novi Zakon o zaštiti okoliša („Službene novine Federacije BiH“ broj: 15/21). Članom 34. stav (1) Zakona utvrđena je nadležnost Federalnog ministarstva okoliša i turizma za vođenje elektronskih registara i to: registar o zagađivačima i zagađenjima, i registar o postrojenjima u kojima su prisutne opasne supstance. U stavu (4) tog člana, utvrđeno je da će Federalni ministar provedbenim propisom utvrditi *vrstu podataka, način i rokove za njihovo dostavljanje i izvještavanje.* Uređenje ovih registara reguliše se u dva odvojena propisa. Ovaj pravilnik se odnosi na vođenje *Registra o postrojenjima u kojima su prisutne opasne supstance*, dok se vođenje Registra o zagađivačima i zagađenjima uređuje posebnim pravilnikom.

Donošenjem Pravilnika o Registru postrojenja u kojima su prisutne opasne supstance, omogućit će se učinkovito prikupljanje, vođenje, razmjena i korištenje podataka i informacija o postrojenjima u kojima su prisutne opasne supstance sa liste iz Priloga Ia. Dio 1. i/ili Dio 2. *Pravilnika o pogonima, postrojenjima i skladištima u kojima su prisutne opasne supstance koje mogu dovesti do nesreća većih razmjera ("Službene novine Federacije BiH", broj: 51/21)* u Federaciji BiH. Ako količina opasnih tvari koje su prisutne u objektima premaši određene količine, operater bi morao nadležnom tijelu pružiti dostatne informacije da bi mu omogućio identifikaciju objekta, prisutnih opasnih tvari i mogućih opasnosti.

Registar postrojenja u kojima su prisutne opasne supstance će omogućiti da se na jednom mjestu vode podaci o svim opasnim tvarima koje su prisutne u postrojenjima kod svih pravnih subjekata iz člana 2. ovog pravilnika. Te informacije će moći da koriste svi organi i pravna lica kada im podaci o opasnim supstancama budu potrebni za vršenje poslova iz njihovog djelokruga, odnosno nadležnosti.

Materija ovog pravilnika je regulirana u okviru IV poglavlja i to:

* Poglavlje I. Opće odredbe
* Poglavlje II. Sadržaj i vođenje Registra
* Poglavlje III. Pristup informacijama u Registru
* Poglavlje IV. Prelazne i završne odredbe

**IV. OBRAZLOŽENJE PRAVNIH RJEŠENJA**

Materija pravilnika regulirana je u okviru četiri prethodno navedenih poglavlja. Svako poglavlje sadrži istu i sličnu materiju koja je međusobno povezana i uslovljena. Na taj način stvoreni su uslovi da se primjena Pravilnika može vršiti na jasan i pravilan način. U tom cilju materija Pravilnika je regulisana na sljedeći način, i to:

1. **Poglavlje I. – Opće odredbe**

* U **članu 1.** navedena su pitanja koja su regulirana Pravilnikom kao i odredba o gramatičkoj terminologiji korištenja muškog ili ženskog spola, što je regulisano u skladu sa odredbama člana 1. stav (3) Zakona o zaštiti okoliša.
* U **članu 2.** je utvrđeni su pravni subjekti koje se odnosi obaveza vođenja podataka u Registar. Ovdje se radi o opasnim supstancama koje su utvrđene u Pravilniku koji je naveden u članu 2. ovog pravilnika.
* U **članu 3**. utvrđen je cilj uspostavljanja i vođenja Registra.
* U **članu 4**. utvrđeni su kriteriji prema kojima se unose podaci u odgovarajući obrazac Registra. Za tu svrhu, predviđeno je da se koristi Obavještenja koji je utvrđen u Prilogu II. Pravilnika o pogonima, postrojenjima i skladištima u kojima su prisutne opasne supstance koje mogu dovesti do nesreća većih razmjera ("Službene novine Federacije BiH", broj: 51/21).
* U **članu 5**. je specificirano da je Federalno ministarstvo nadležno za vođenje Registra o postrojenjima u kojima su prisutne opasne supstance, kako je već utvrđeno u članu 34. stav (1) Zakona. Zbog cjelovitosti pravne norme, ova nadležnost je ugrađena i u ovaj pravilnik. Takođe je utvrđena obaveza Federalnog ministarstva da omogući dostupnost podataka javnosti besplatno.
* U **članu 6**. su utvrđene definicije pojmova koji se koriste u ovom pravilniku, a koje treba primjenjivati prema utvrđenoj definiciji predviđenog pojma.

1. **Poglavlje II. –** **Sadržaj i način vođenja Registra**

* U **čl. 7.** utvrđen je sadržaj Registra. To je učinjeno na način što je predviđen Obrazac sadržaja Registra u Prilogu I ovog pravilnika. Sadržaj je utvrđen prema Prilogu Ia., Dijela 1 i/ili Dijela 2 Pravilnika koji je utvrđen u članu 2. ovog pravilnika.
* **U članu 8.** su definirani su uslovi i način vođenja Registra. Predviđeno je da Registar predstavlja elektronsku bazu podataka koje svaki operater dostavlja za opasne supstance koje postoje u njihovom postrojenju. Podaci se dostavljaju federalnom ministarstvu okoliša i turizma jer Registar vodi to ministarstvo. Za pristup u registar federalno ministarstvo svakom operateru izdaje korisničko ime i šifru, na njihov elektronski zahtjev. Ovdje je utvrđen i rok čuvanja podataka u Registru, a posebno rok čuvanja obrasca obavještenja kojim je operater dostavio podatke u Registar.
* **U članu 9**. regulisana su dva pitanja, i to: prvo pitanje se odnosi na obavezu operatera da dostavlja podatke o opasnim supstancama iz svog postrojenja, pogona ili skladišta prema obrascu obavijesti koji je utvrđen u Prilogu II Pravilnika koji je naveden u članu 2. ovog pravilnika. Drugo pitanje se odnosi na slučajeve utvrđene u članu 9. stav (3) ovog pravilnika.
* **U članu 10**. regulisana je obaveza operatera da podaci koje dostavlja u Registar moraju biti tačni i vjerodostojni, i utvrđen je rok čuvanja podataka koje je dostavio u Registar.
* **U članu 11**. utvrđena je obaveza za nadležnu inspekciju da vrši odgovarajuću provjeru podataka koje je operater dostavio u Registar.
* **U članu 12**. utvrđena je obaveza za Federalno ministarstvo da izrađuje godišnji izvještaj o podacima u Registru, i da javnost može vršiti uvid u te podatke putem internet stranice tog ministarstva.
* **U članu 13**. regulisan je način i uslovi za osiguranje tajnosti podataka u Registru. To se vrši prema propisima kojima su regulisani tajni podaci.

1. **Poglavlje III. – Pristup informacijama u Registru**

* **U članu 14**. regulisan je postupak pristupa javnosti informacijama u Registru. Pristup se vrši putem pismenog zahtjeva stranke koji se podnosi Federalnom ministarstvu, i donošenjem odgovarajućeg rješenja po tom zahtjevu.
* **U članu 15.** utvrđeni su uslovi i način donošenja rješenja kojim se odbija zahtjev za pristup informacijama u Registru.
* **U članu 16**. utvrđen je način elektronskog povezivanja baze podataka sa bazom podataka Registra nesreća većih razmjera koji se uspostavi prema propisu iz člana 111. stav (2) Zakona.

1. **Poglavlje IV. – Prelazne i završne odredbe**

* U **članu 17.** utvrđen je rok za operatere za dostavljanje podataka u Registar radi njegovog uspostavljanja.
* U **članu 18.** utvrđen je rok za stupanje na snagu Pravilnika. Tom odredbom završen je cijeli tekst Pravilnika.

U **Prilogu I.** ovog pravilnika, nalazi se spisak podataka koji se unose u registar postrojenja u kojima su prisutne opasne supstance (sadržaj registra)

**V. JAVNE KONSULTACIJE**

Federalno ministarstvo okoliša i turizma je u \_\_\_\_ 2022. pokrenulo proces javnih konsultacija na utvrđeni tekst Pravilnika putem njegovog objavljivanja na internetu (web stranica [www.fmoit.gov.ba](http://www.fmoit.gov.ba)), sa pozivom za dostavljanje mišljenja, primjedbi i sugestija s obzirom da predmetni propis ima ili može da ima značajan uticaj na javnost.

U postupku javnih konsultacija, zaprimljena su sljedeća mišljenja i sugestije:

1. .....
2. ................

**V. MIŠLJENJA NADLEŽNIH ORGANA**

**VI. FINANSIJSKA SREDSTVA POTREBNA ZA PROVEDBU PROPISA**

Za provođenje Pravilnika nisu potrebna finansijska sredstva iz Budžeta Federacije Bosne i Hercegovine.

1. Navesti broj priloga prema Pravilniku o pogonima, postrojenjima i skladištima u kojima su prisutne opasne supstance koje mogu dovesti do nesreća većih razmjera ("Službene novine Federacije BiH", broj: 51/21) [↑](#footnote-ref-1)
2. Broj i naziv djelatnosti prema klasifikaciji djelatnosti (KD) [↑](#footnote-ref-2)
3. Navesti broj priloga prema Pravilniku o pogonima, postrojenjima i skladištima u kojima su prisutne opasne supstance koje mogu dovesti do nesreća većih razmjera ("Službene novine Federacije BiH", broj: 51/21) [↑](#footnote-ref-3)
4. Broj i naziv djelatnosti prema klasifikaciji djelatnosti (KD) [↑](#footnote-ref-4)
5. Navesti broj priloga prema Pravilniku o pogonima, postrojenjima i skladištima u kojima su prisutne opasne supstance koje mogu dovesti do nesreća većih razmjera ("Službene novine Federacije BiH", broj: 51/21) [↑](#footnote-ref-5)
6. Broj i naziv djelatnosti prema klasifikaciji djelatnosti (KD) [↑](#footnote-ref-6)
7. Navesti broj priloga prema Pravilniku o pogonima, postrojenjima i skladištima u kojima su prisutne opasne supstance koje mogu dovesti do nesreća većih razmjera ("Službene novine Federacije BiH", broj: 51/21) [↑](#footnote-ref-7)
8. Broj i naziv djelatnosti prema klasifikaciji djelatnosti (KD) [↑](#footnote-ref-8)
9. Navesti broj priloga prema Pravilniku o pogonima, postrojenjima i skladištima u kojima su prisutne opasne supstance koje mogu dovesti do nesreća većih razmjera ("Službene novine Federacije BiH", broj: 51/21) [↑](#footnote-ref-9)